정조 22년 · 목
吏曹啓言中部前典醫監僉正金光斗上言以爲渠父前僉樞道復今年八十歲曾經典醫監正甲寅年得蒙天恩偕老實僉知則乃是朝官應入歲首抄啓加資秩而未諳格例見漏令該曹依例加資云典醫監正旣非實職偕老僉知又與擬望受點有異則不可比論於朝官應資之例號籲極涉猥越請上言置之敎以甲寅推恩皆付實僉知事體反復重於望僉知八耋老人一資何惜依願施行今政下批又啓言安山良人金禹鼎上言以爲渠父德九以政院使令庚辰年溫幸時隨駕往還在鄕未及待令於詢問恩賞之日使渠父得蒙天恩云旣無文蹟之可考同時陪從之院隸亦不能記得其言不可取信請上言勿施敎以此非啓下本曹之事當該判付錯書承旨遞差事關莫重同一名色之上言者直下兵判處査實稟處已成前例則循例抄啓尤豈不駭然在院承旨一倂從重推考此上言依近例付之兵判査處○禮曹啓言淸州幼學宋煥亮等上言以爲贈執義洪頤中自在齠齓誠孝出天母病血指和藥得差父病炷香于掌連夜哀禱以致肌焦骨露啜粥守墓一遵古禮癸丑聞西宮之變北向號泣屛跡窮山逆臣纘男以書威訹之嚴辭斥之丁卯之亂募義旅西赴聞虜退乃還年逾大耋以子錫箕爲侍從推恩加資戒止之曰吾忝萬曆生員白牌在以此殉身安用異年號以汙我先正宋時烈曰濁世蟬蛻宋浚吉曰標範後生其子贈都承旨錫箕六歲丁母憂哀毀如成人其爲結城倅忽心動汗流疾馳歸省父病數日因得護疾終孝早講春秋服其大義先正許以心交乃徵煥章菴不朽之圖其所存可見蓋錫箕早登科上萬言疏忤當路且自冠屢倒置無意當世遂入山築亭每明月靜夜誦出師表痛哭又奮筆爲文擬檄慷慨激切先正高其義爲文哭之且與唱和名以尊周錄曾有建祠議以邦禁未果請蒙旌褒之典云洪頤中父子體志之養春秋之義觀於先正之稱述亦足徵信而不可以鄕儒輩上言有所輕議請令該道臣詳探實蹟論理狀聞後稟處敎以詳考公私文跡議于大臣稟處而湖中士夫之鄕也與京華同則今云鄕儒輩者得無賤待之嫌乎又啓言報恩幼學李德懋等上言以爲故吏曹佐郞具壽福其弟副提學壽耼又其後孫觀察使鳳瑞乞蒙贈爵賜諡之恩云其壽福壽耼兄弟當己卯乙巳士禍終始守正推賢折姦而壽耼則至被慘禍節義凛然先正文蹟斑斑可考則竝施褒贈之典恐合事宜請上裁至於具鳳瑞則當丙丁亂後以箕伯單車直到虜營隨事彌綸亟斬賊烓至被嘉奬之聖敎而其後旣蒙贈秩之恩則到今賜諡之請有難輕議請置之允之敎以議于大臣稟處又啓言長興幼學任五源等上言以爲本道故牧使文緯世及其子直長英凱弘凱三父子卽忠宣公益漸之後孫從文節公柳希春質問經義又從遊文純公李滉之門講學之暇學八陣變化之法及當壬辰之亂與其娣壻朴光前友人任啓英倡義討賊募兵聚糧傳檄列邑招募遠近曉諭激勵與諸處義兵合勢竟使錦山星山之賊摧鎽自退義兵將任啓英疏陳擧義始末而首擧文緯世之功巡察使權慄亦首陳之甲子适變英凱兄弟將爲倡義區劃已成而聞賊乎旋止伊時義兵將任啓英副將張潤從事官鄭思悌擧蒙褒贈之典文緯世猶未蒙恩云前後倡義實蹟可紀則尙今泯沒殊爲欠典而不可以鄕儒輩上言有難輕議請令該道臣詳査狀聞後稟處敎以詳考公私文蹟議于大臣稟處而冠儒服儒鄕儒如京儒言有可採何論京鄕至於鄕儒輩云云眼目終涉生轄又啓言洪州進士韓濟裕等上言以爲故忠臣贈執義李光輪卽忠臣文節公行六世孫壬辰之亂慨然仗劍泣辭其父募得壯健與文烈公趙憲諸人合勢討賊同日立慬請蒙贈諡云李光輪貞忠大節詳載國乘野史而同時殉節之人擧蒙易名之典則光輪之獨漏實爲未遑之典到今多士之請可見公議之不泯似當許施請上裁敎以議于大臣稟處又啓言忠淸道幼學權思吉等上言以爲故忠翼公金宗瑞乞蒙棹楔之典云金宗瑞貞忠大節與六臣相伯仲則棹楔之施於同時諸人而尙未及於忠翼者實爲未遑之典似當許施請上裁敎以議于大臣稟處又啓言全羅道幼學趙基孝等上言以爲端廟舊臣安貴行忠節請蒙褒奬之典云今春因上言自內閣詳考新編莊陵誌則其貞忠若節實爲欽歎而所撰碑文出於其孫克諶之手其所憑信與他人所撰有間回啓置之而貴行當端廟避位之時以陽城縣監投紱而去遁跡山間每誦東風杜宇之句光廟嘉之特除掌令屢召竟不膺命遂終於白山以遺戒只書端廟時官銜而國朝榜目及野史皆載以掌令則其辭官不受杜門全節不待碑文而可知到今多士之請褒實出公議之不泯施以贈職之典恐合事宜請上裁敎以議于大臣稟處又啓言慶尙道幼學金宛燦等上言以爲故忠臣贈吏曹參判柳復立贈兵曹判書諸沫贈兵曹參判諸弘祿請躋享於晋州彰烈祠也柳復立當難殉節諸沫諸弘祿倡義殉國貤贈賜諡表章崇報至矣盡矣祠院追享自有邦禁躋享一款有難輕議請上言置之敎以立慬於壬辰之役而受俎豆之饗者輒稱晋陽之忠愍廟尙州之忠義壇錦山之從容祠而同時戰死之士卒亦皆配食則贈參判柳復立諸弘祿之獨不與焉果何委折乎分付道臣博採可考文跡登聞後議于大臣稟處忠壯公諸沫成仁之地旣不在於矗石則追配倡義使之院實無意義而星山竹林緋衣徊徨其忠魂毅魄尙有鬱轖而不散者於此可以推知如彼犖犖卓異之人若或拘於邦禁而仍無一區腏享之所豈不是欠事星州牧有贈牧使李士龍祠而年前賜額曰忠烈者是地是祠與是人同是享夫孰曰不可特令道伯竝享於忠烈祠又啓言長興幼學李時白等上言爲本府故守門將文紀房文明會丁酉死節請褒贈事也井邑幼學崔齊臨等上言以爲同縣故奉事柳希津請旌褒事也募義立殣忠節嘉歎而莫重恩典不可以鄕儒輩上言有所輕議令該道臣詳探實蹟狀聞後請竝爲稟處允之敎以冠儒服儒鄕儒如京儒言有可採何論京鄕至於鄕儒輩云云眼目終涉生轄又啓言淸州幼學朴光鈺等上言爲贈參判洪霖李弘茂請贈諡事也洪霖李弘茂贈職旌閭存恤恩典前後無憾至於諸沫諸人之贈諡皆出特恩則有不可援以爲例易名之請加贈之典又難遽議利川幼學徐有完等爲本府故通德卽李夏廷孝行請棹楔事也孝行若是卓異則該道當採取登聞而冒瀆天聽極涉猥越義州幼學崔尙倫等上言請特降建碑之典於本府聚勝堂以明宣廟臨御之蹟事也聚勝堂旣奉先朝寶墨至今記識而至於定州則初無碑板之記實故果有建碑之命今不可援而爲例豊德幼學朱亨大上言以爲渠以朱夫子後裔請免賤役事也只以姓字之同冒稱後裔圖免賤役猥瀆天聽極涉無嚴請上言勿施冒濫之罪令該道科治故郡守尹範勳妻宋氏上言以爲渠有一子仁儉夭折以仁儉八寸兄恒儉第三子快得欲爲立後而仁儉夫妻俱歿受者無人不得呈狀禮斜云故主簿尹汝昇妻任氏上言以爲渠家夫無子以十寸兄義喆第二子億仁欲爲繼後未及禮斜家翁身死億仁欲爲率來則義喆終欲漫漶故昨年上言判下而義喆之四寸彝喆新亡其子忽生橫奪之計不顧倫紀任意率去億仁旣爲渠子禮斜自在而又爲彝喆之子則人倫不明云億仁之立後旣出特恩則彝喆之從中勒奪極甚不當請使之依前入嗣故學生鄭百秀妻柳氏上言以爲渠夫死無子取族姪相殷爲嗣而其父母俱歿故乙卯上言蒙恩而于今四年頑拒不從渠舅歿不奔哭呈該曹關飭則語極謬悖如許傷倫之人依法罷養云相殷之終不歸順多有事端於此於彼罷養斷不可已當初上言請勿施南部幼學鄭東奭上言以爲渠無嗣續以三從弟東祜次子陽吉定爲後嗣族弟東敎今二月上言取爲已嗣使渠已定之子無至橫奪云東奭以陽吉雖云定養未出禮斜東敎取養旣出特恩大臣奉祀所重自另請上言置之南部通德郞韓光燮上言以爲渠族姪時裕無子身死以八寸弟友裕第二子用觀欲爲立後而時裕夫妻俱歿受者無人不得呈狀禮斜云東部幼學林孟浩上言以爲渠七耋無嗣以同生兄命浩第五濬喆欲爲繼後而命浩夫妻俱歿與者無人不得呈狀禮斜云北部前僉知徐衍修上言以爲渠族姓夏輔無子身死以十四寸兄顯輔第三子應甲欲爲立後而顯輔夫妻俱歿與者無人不得禮斜云公州前府使柳大源妻蔡氏上言以爲渠夫大源八旬無嗣以家夫六寸弟載源第二子相默成出禮斜載源之妻濫自天聽至於罷養相默特爲立後云今春因載源妻金氏上言行査本道門長不當立後之意報來故罷養則到今還繼之請極涉猥越請上言置之淸州幼學李克秀上言以爲渠九代祖佐理功臣金山君良簡公李壽男至于八代孫㝚之孫彦聖無後諸宗相議立嗣而無昭穆可繼之人以旁孫德謨定立李㝚之嗣云請立案成給禮山幼學鄭相成上言以爲渠弟罷養事也已爲論列於柳氏上言回啓不必擧論此上言請勿施竝允之又啓言南部故府使李義逸子婦鄭氏上言以爲渠家夫夭逝無子舅父又歿故去乙卯年以渠家夫十寸兄益淵子宗興立後事上言蒙允而益淵在禮山地故下去哀乞益淵言內許養重難終當上言更有處分則當率往云故顒俟益淵上言矣昨秋始爲上言則該曹覆啓置之而終不承順故今二月渠又爲上言該曹覆啓有令該道嚴明飭諭使之率養如或終不歸順從重嚴處事允下而益淵以死相爭無意聽從特下明命以正人倫云莫重者倫紀成命之下旣定之倫何敢有異議又有朝家處分而終不回聽事體道理決不當若是請依前覆啓更令該道申飭其家毋敢違拒卽速人嗣敎以嚴飭斯速依公文施行而頑拒之罪家長難免如或遷就分付道臣其家長施以違制之律又啓言禮山幼學李益淵上言以爲渠子宗興卽渠父母之長孫而十寸弟惕淵妻鄭氏欲以宗興立後瞞告天聽蒙允而旣無所重便同盜斜特賜分揀云旣是長子則不欲立後誠亦無怪而宗興立後係是特恩則終不歸順屢瀆天聽者極涉猥越請上言勿施大邱故學生崔興浩妻柳氏上言以爲渠緦四寸興洛無子臨死請其從兄興濂第二子冀鎭爲後則興濂許之興洛歿後緦三寸九錫以其子奎鎭立後事發端則渠夫興浩以爲捨冀鎭而更求他兒乎乃於戊戌以三從觀錫之子興憲定爲次養再娶生子臨歿曰幸有血屬以此兒傍題待生子承宗祀云云故一依遺命矣今於兩家父祖俱歿後興洛女壻李汝鴻稱以奎鎭定爲妻父後成出禮斜今春代奴上言循例判下亟削奎鎭僞斜云李汝鴻不謀崔氏代奴上言奎鎭定爲興洛之後者其間事實多有可疑請令該道崔氏門長處詳査報來後稟處陜川幼學李天懋上言以爲渠八寸大父陽明無子身死以其八寸昌垕第二子有淳欲爲立後而與受無人不得呈狀禮斜云長興幼學尹心在上言以爲渠二十二寸兄德壽無子夫妻俱歿將以渠第三子敬式許爲立後而受者無人不得呈狀禮斜云竝允之又啓言開城府故學生金彦欽妻金氏上言以爲渠寡居無子渠父八寸弟彦佑第三子漢寬定爲後嗣累決哀乞其父母終始堅執請以漢觀立後云陽川幼學李慤上言以爲渠定宗大王第四男宣城君茂生十代孫也李性玉定宗大王第十男德泉君厚生十代孫也族派雖遠昭穆不差渠本無子性玉有子三人願以一子立後哀乞得諾尙不快給請以性玉第三子俊福爲後云公州故通德郞柳鎭萬妻楊氏上言以爲渠早寡無子以渠夫六寸兄鎭偉次子快誠欲取爲後懇乞不許特以快誠立後云報恩幼學李雨祿上言以爲渠七十無子族弟擎邦有子五人故以其第四子雲暹定爲繼後懇乞不許特以雲暹立爲後嗣云仁同幼學金有海擊錚原情判付內依所訴決給事分付該曹矣觀此辭緣則以爲渠有一子成東而夫妻俱沒七寸侄始采有子四人故欲取第四子億宗爲成東之子哀乞多年終不肯許乞蒙天恩得令億宗爲成東之子云又啓言觀此京畿監司李在學啓言則金浦故學生申在淵妻李召史擊錚原情以爲早年喪夫又無子亡夫四寸在仁有子故以末子喜謙定爲繼後之意萬端哀乞終無許給之意乞令該曹稟處云在淵以屢代主祀之人無子身死在仁有四子而不肯許與者有非敦睦之誼似當許施而係是人倫重事請竝上裁從之○備局啓言巨濟幼學成應道等上言以爲渠等所居地窄役重公私分斂民不支堪中間別設補民庫辦備錢穀生殖補用而近來所用倍簁斂民如前大小民人會議救弊之方本邑所在漁箭三百餘處自統營執籌分俵而其中二十處拔出執籌中補用民庫稅錢依他例上納均廳齊訴統營卽成完文劃付民庫再昨年統使一幷革罷二十處漁箭依壬子完文許補民庫俾得保存云今此巨濟民戶加斂之弊未知輕重之何如而朝飭申嚴之日苦瘼未祛爲光嚴飭該道臣列邑徵斂之弊體釐正後狀聞漁箭事還付民庫苟能有利而無弊依舊劃付亦無不可而亦不可以一二民訴遽議銷刻請分付道臣更加採探往復該閫該邑還付便否論理報來後稟處允之○兵曹啓言提川幼學李光祿以爲渠父琬今年九十受嘉善之資漏同樞之職乞令該曹付之同樞云甲寅各道老職人區別士庶可付樞銜老皆已排擬下批則今不可追後許施請上言置之又啓言李光祿上言啓下臣曹而限內不爲現身依定式勿施○刑曹啓言星州寡女李召史上言以爲渠父婢妾福切脅迫其母不得天年飮毒渠父一夜暴死將營埋葬之際渠父使喚婢禮月涕泣來告故將欲復讎則渠之同姓四寸娚宗化符同福切謀害渠身至於挺身毆打而締結謀害者福切娚妹六人從弟二人也欲呈本官而宗化逢則毆打不得呈官鳴冤營門則宗化等行賄營下拒門不納遽經四年不得報父母之讎嚴覈禮月以勘福切弑夫之兇以正宗化同情之罪事呼籲矣果如上言則福切宗化等罪狀不可一日容息於覆載之間而一邊之言有難準信令本道別定剛明官詳査啓聞之意請分付敎以是豈循例回啓之事事關倫常之變封送文案秘關道伯可以決處則決處否則論理枚報後判堂登筵時稟處又啓言大邱幼學崔興憲妻金召史上言以爲渠養舅崔九錫長子興洛早夭無嗣似當養孫而不以其侄子興濂之子冀鎭爲後者侄有凶慝之行以九寸侄渠夫興憲爲次養服養母喪養舅再娶有一子而養舅臨沒財產均分於興濂與已出子女矣養舅死後興濂分衿田畓盡爲賣去惹出鬧端故渠夫以敦睦之義又給二千金而惟其貪暴無厭購募凶徒做出叵測之說毀破家舍作變祠宇故奔告官家以此報營興濂刑訊定配於渠家百餘里之地渠夫則遭此罔極之變惟願溘然矣營門忽以四寸間不賙貧遠配於數百餘里島中豈有如此至冤之事哉興濂與冀鎭悖惡亂常之罪嚴處渠夫俾得生還事呼龥矣興溓父子爭財作變㶿亂之罪不可不嚴處而一邊之言有難偏信請分付道臣詳査啓聞後稟處敎以鄒魯之鄕寧有是乎爲先依回啓施行又啓言北部童蒙羅大吉上言以爲渠父應素私掘露棺罪定配甲山渠祖年今七十九氣息奄奄特許移配近地云應素旣是私掘流配則敢稱其父之年過七十縱其妻子擊錚上言至再至三所當嚴勘而大吉年未及丁姑爲參配請上言勿施敎以定配人之親年是八十未滿一嵗本罪容或可恕乎取考帳籍兼考文案論理稟處又啓言依判付考驗帳籍則羅應素之父必觀今年七十九歲的實文案則年久閪失不得考閱蓋羅哥逞憤於閔哥之督掘新葬私掘閔哥六十年墳山至於露棺依法竄配量移之典有難遽議且其帳籍必觀之子三人則無他子云者欺罔天聽尤極駭痛請流配仍奮敎以私掘露棺卽減死罪一等之律不可輕宥諸子歸養亦親年八十者應爲之法典待明年恰爲特爲放送○漢城府啓言南部幼學任頲上言以爲渠先祖墳山在漣川地因李潗偸葬起訟得決三度訖未掘去彼隻擊錚橫被構捏今此偸葬之處步數雖爲八百步要害乃單靑龍來龍肩胛四標之內也昔在肅廟朝先山都局入於順陵香炭所封禮曹以名臣墳墓不宜混入啓達蒙允定界立石以標界限文蹟俱在而彼隻以山下之人謂以威勢所壓置渠落訟前則謂之五里今則謂之千餘步不顧事實之顚倒況葬有先後地有主客潗曰重岡疊塞坐立不見夫葬於起腦一節以上者雖十數步之間必不相見豈可以坐立不見不得禁葬於來龍要害之處乎俾渠四百年守護之山毋爲橫占之地云李潗之肆然偸葬三度見屈而無意變動者情狀痛駭而但任家初次上言有難偏信立決請分付該道臣果如上言則刻期督掘又啓言北部前縣監尹五榮等上言以爲渠等先祖三國舅兩功臣墳山在交河地世祖朝全一局賜牌定火巢四百年守護禁養而惟北麓爲邑居咫尺斧斤日尋至于童濯之境本邑吏田今金田一得偸占二冢於後帳火巢內初則平土末乃起冢與山直符同暗縮定界將以渠輩之冢仍作北印之計渠呈于本官則郡守謂以步數闊遠退斤乃呈議送道臣嚴關督掘而該郡防報査官高陽郡守摘奸督掘矣及其報營一從本官道臣置渠等於落科乞命有司劃卽掘移云地方官之防報該道臣之置之落科必有所據請分付道臣更査從公決給又啓言洪州幼學洪允復上言以爲渠六代祖左參贊茂績墳山在長湍地而京居成季仁勒葬坐立俱見之地訴于本官謂與成家有戚分初不接訟故今二月上言回啓以別定査官嚴覈決處之意判下本道則道臣以豊德府使金冑淵定査官尺量則在法當掘故依査決卽掘之意訴于道臣以朔寧郡守崔重主更定査官步數礙逼一如前査營門知委長湍官使之督掘則一直推托乞依兩査決卽爲掘移云今春上言兩經査報立落已判而成季仁之尙不掘移殊無法禁另飭督掘之意請分付道臣竝允之